
Tájélmény II. 70x100 tempera

A tájat, mint kimeríthetetlen forrást választottam képeim témájaként és más-más módokon jelenítettem meg a csongrádi Körös-torok motívumait. „Tájélmények II.” c. munkámon egy klasszikus megoldást választottam – alapozás után temperával különböző rétegek, textúrák segítségével próbáltam azt a színhatást visszaadni, amit a szürkület okozott. Az alap helyenkénti feloldásával, a színek intenzitásának csökkentésével és néhol erősebb, konkrét színfoltokkal kívántam kontrasztot állítani a képen belül úgy, hogy az összhatást ne bontsa meg. Célom a harmóniára való törekvés volt a színes szürkék használatával. Ezzel szemben „Tájélmények I.” c. képemen egy újabb technikát alkalmaztam, megbontva a klasszikus rendet, az alapozófestéket, mint festészeti eszközt használva „fordítottam meg” a folyamatot. A tájelemek akvarellel való felvitele után hordtam fel az alapozó-anyagot, majd még száradás előtt homokot szórtam rá, ami így tökéletesen megmaradt rajta. A különböző rétegek „összeérése” után bontakoztak ki az elemek, formák, amelyek a festék „csapásainak” és a homok durvaságának ellentmondva mégis nyugodtságot árasztanak. A két kép bár elsőre egymás szöges ellentéte, mégis összeköti őket a közös téma, a nyugodtság érzete.



